CELEX: 32014D0389
Language: sl
Date: 2014-06-23 00:00:00
Title: 2014/389/EU: Izvedbeni sklep Komisije z dne 23. junija 2014 o dodatnih zgodovinskih emisijah iz letalstva in dodatnih pravicah za letalstvo zaradi upoštevanja pristopa Hrvaške k Evropski uniji  Besedilo velja za EGP

24.6.2014   
            
            
               SL
            
            
               Uradni list Evropske unije
            
            
               L 183/135
            
         IZVEDBENI SKLEP KOMISIJE
   z dne 23. junija 2014
   o dodatnih zgodovinskih emisijah iz letalstva in dodatnih pravicah za letalstvo zaradi upoštevanja pristopa Hrvaške k Evropski uniji
   (Besedilo velja za EGP)
   
      (2014/389/EU)
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Akta o pristopu Hrvaške (1) in zlasti oddelka 10(I)(1)(a) Priloge V k Aktu,
   ob upoštevanju naslednjega:
   
               (1)
            
            
               Točka (i) oddelka 10(I)(1)(a) Priloge V k Aktu o pristopu Hrvaške o vključitvi vseh letov med dvema letališčema na ozemlju Hrvaške in vseh letov med letališčem na ozemlju Hrvaške in letališčem v državi zunaj območja EGP (v nadaljnjem besedilu: dodatne letalske dejavnosti) določa, da se z odstopanjem od člena 3c(2) Direktive 2003/87/ES Evropskega parlamenta in Sveta (2) obdobje iz člena 13(1) navedene direktive s pričetkom 1. januarja 2013 za dodatne letalske dejavnosti začne 1. januarja 2014.
            
         
               (2)
            
            
               V skladu s točko (ii) oddelka 10(I)(1)(a) Priloge V k Aktu o pristopu Hrvaške z odstopanjem od člena 3c(4) Direktive 2003/87/ES, Komisija po postopku iz iste določbe v roku šestih mesecev od dne pristopa sprejme odločitev o zgodovinskih emisijah iz letalstva za dodatne letalske dejavnosti.
            
         
               (3)
            
            
               Skupna količina pravic, ki se dodelijo letalskim operaterjem, je opredeljena kot odstotek zgodovinskih emisij iz letalstva. V točki (s) člena 3 Direktive 2003/87/ES so zgodovinske emisije iz letalstva opredeljene kot povprečje letnih emisij v koledarskih letih 2004, 2005 in 2006 iz zrakoplovov, ki izvajajo letalske dejavnosti iz Priloge I k navedeni direktivi. V skladu s členom 3c(2) navedene direktive je treba skupno količino pravic, ki se dodelijo letalskim operaterjem, izračunati na podlagi tega zgodovinskega povprečja.
            
         
               (4)
            
            
               Komisiji je v skladu s členom 18b Direktive 2003/87/ES pri izračunu zgodovinskih emisij iz letalstva za dodatne letalske dejavnosti pomagala organizacija Eurocontrol. Kot najboljši razpoložljivi podatki za izračun zgodovinskih emisij so se šteli obsežni podatki o zračnem prometu iz Eurocontrolovih podatkovnih baz osrednjega urada za pristojbine na zračnih poteh in centralne enote za upravljanje pretoka zračnega prometa. Ti vsebujejo dejanske dolžine poti za vsak let. Emisije so se nato izračunale za vsak posamezen let z uporabo metodologije zmanjševanja motenj zaradi letalskega prometa 3 in metodologije izračuna emisij s selektivno ekvivalenco. Ta pristop k izračunavanju zgodovinskih emisij je bil dodatno izboljšan z uporabo podatkov o dejanski porabi goriva, ki jih je prostovoljno posredovalo reprezentativno število letalskih operaterjev za potrditev rezultatov.
            
         
               (5)
            
            
               V koledarskem letu 2004 so bile letne emisije v okviru dodatnih letalskih dejavnosti iz zrakoplovov, ki so opravljali letalsko dejavnost iz Priloge I k Direktivi 2003/87/ES, ocenjene na 114 024 ton CO2. V koledarskem letu 2005 so bile letne emisije iz takšnih zrakoplovov ocenjene na 126 827 ton CO2, medtem ko so bile v koledarskem letu 2006 letne emisije iz takšnih zrakoplovov ocenjene na 127 120 ton CO2. Zgodovinske emisije iz letalstva znašajo 122 657 ton CO2.
            
         
               (6)
            
            
               V skladu s točko (viii) oddelka 10(I)(1)(a) Priloge V k Aktu o pristopu Hrvaške se z odstopanjem od točke (d) člena 3e(3) Direktive 2003/87/ES število pravic, ki se brezplačno dodelijo za dodatne letalske dejavnosti, izračuna tako, da se referenčno merilo iz točke (e) člena 3e(3) navedene direktive pomnoži z vsoto tonskih kilometrov iz vlog, predloženih Komisiji v skladu s točko (vi) oddelka 10(I)(1)(a) Priloge V k Aktu o pristopu Hrvaške.
            
         
               (7)
            
            
               Komisija je proučila vloge v zvezi z dodatnimi letalskimi dejavnostmi, ki jih je predložila Hrvaška v skladu s točko (vi) oddelka 10(I)(1)(a) Priloge V k Aktu o pristopu Hrvaške, in izračune zgodovinskih emisij iz letalstva za dodatne letalske dejavnosti, ki jih je predložila organizacija Eurocontrol, ter sklenila, da se za referenčno merilo iz točke (e) člena 3e(3) Direktive 2003/87/ES ne bi smel uporabiti enotni korekcijski faktor iz točke (viii) oddelka 10(I)(1)(a) Priloge V k Aktu o pristopu Hrvaške.
            
         
               (8)
            
            
               V skladu s točko (iii) oddelka 10(I)(1)(a) Priloge V k Aktu o pristopu Hrvaške z odstopanjem od člena 3d(2) Direktive 2003/87/ES s 1. januarjem 2014 velja, da je odstotek pravic, ki se dajo na dražbo za dodatne letalske dejavnosti, tisti delež pravic, ki preostane, potem ko se odšteje število pravic, ki se v skladu s točko (d) člena 3e(3) navedene direktive dodelijo brezplačno, in število pravic, ki se v skladu s členom 3f navedene direktive prenesejo v posebno rezervo.
            
         
               (9)
            
            
               Ukrepe iz tega sklepa je obravnaval Odbor za podnebne spremembe.
            
         SPREJELA NASLEDNJI SKLEP:
   Člen 1
   Dodatne zgodovinske emisije iz letalstva za dodatne letalske dejavnosti znašajo 122 657 ton CO2.
   Člen 2
   Skupno število pravic na ravni Unije za dodatne letalske dejavnosti za vsako leto obdobja od 1. januarja 2014 do 31. decembra 2020 znaša 116 524.
   Člen 3
   Izračuni v zvezi s številom pravic, ki se dodelijo za dodatne letalske dejavnosti v skladu z referenčnim merilom iz točke (e) člena 3e(3) Direktive 2003/87/ES, se zaokrožijo navzdol na najbližjo pravico.
   Člen 4
   Skupno število pravic na ravni Unije, ki se brezplačno dodelijo za dodatne letalske dejavnosti, za vsako leto obdobja od 1. januarja 2014 do 31. decembra 2020 znaša 41 584.
   Člen 5
   Dodatno skupno število pravic na ravni Unije, ki se prenesejo v posebno rezervo, znaša 3 495.
   Člen 6
   Dodatno število pravic za letalstvo na ravni Unije, ki se dajo na dražbo, za vsako leto obdobja od 1. januarja 2014 do 31. decembra 2020 znaša 71 445.
   Člen 7
   Ta sklep začne veljati dan po objavi v Uradnem listu Evropske unije.
   
      V Bruslju, 23. junija 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 112, 24.4.2012, str. 6.
   
      (2)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).